Lwali lumu nga Wambuzi agenda afuna eddiba ly’engo abayizzi lye baali baanise mu kasana lisobole okukala obulungi era n’alyambala ng’olwo nga ye ne Wango enjawulo mpaawo. Olwamala okwenaanika eddiba ng’afuna ekirowoozo ky’okugendako ku kyalo kwe yali azaalibwa. Yali akimanyi bulungi nti ekyalo kw’ava basinga kulunda mbuzi na mbwa. Enjogera egamba nti, “Bali kabwa na ngo” ntuufu nnyo kubanga nze nakulabira ejjano n’okutabanguka ekyalo Kambwala kwe kyaliko nga Wango omucupuli alumbye ekyalo. Ebisolo byonna n’abantu baakosebwa wabula embwa zo zaakosebwamu ak’ensusso. Buli mbwa eyakubanga eriiso ku Wango eyali alumbye ekyalo ng’eteekako misinde. Embwa ezaali zisibiddwa ku njegere zaakaaba era ne zaagala enkondo kwe zaali zisibiddwa zikutuke zeddukire. Wabula, oluvannyuma abantu baatandika okwebuuza ekigendererwa kya Wango ono kubanga yali talina bulabe bwonna bwe yali akola ku bantu. Bwe kyatuuka ku mbwa ezaali mu kitundu, yakanganga nkange naye nga talina ky’azikolako ate nga kyali kisuubirwa nti yali agenda kuzitta zonna. Mu kiseera bo we beewuunaganyiza ekigendererwa kya Wango ono, ye yali mu kunyumirwa kubanga olunaku lwonna yalwetikka. Wubala oluvannyuma abantu baamugwamu bwe yagezaako akangule ku ddoboozi lye ng’agezaako okukanga emu ku mbwa gye yali asuubira nti yali tetidde nga bwe yali asuubira ng’emulabye. Olw’okuba buli muntu ku kyalo kye yali amanyi eddoboozi lya Wambuzi, kyaleetera ne mukamaawe okutegeera nti Wambuzi we gwe yali yakazaako erya Kkalwe ye yali abazannyira ku bwongo. Ekyamuleetera okukkiriza ekiteeberezo kye kwe kuba nti yali akebeddeko mu kiyumba kya Kkalwe nga taliimu. Wano yamusemberera era n’amupaca oluyi olw’akacankalano n’okutya bye yali aleese mu kitundu. Waayitawo akaseera katono ddala, Wakibe yasemberera Wambuzi n’agamba nti “Nze nakutegeeredde ku ddoboozi lyo.”